ข้อมูลสรุป (Executive Summary)

ธุรกิจเพลงของกลุ่มอาร์เอส เริ่มต้นขึ้นอย่างจริงจังในปี 2525
หลังจากที่ได้เริ่มต้นธุรกิจรับอัดเทปภายใต้ชื่อ โรส ซาวด์ (Rose Sound) ในปี 2519

จากปี 2525 ถึงปัจจุบันรวม 23 ปี
ธุรกิจของกลุ่มอาร์เอสได้แตกแขนงออกสู่ธุรกิจบันเทิงหลากหลายรูปแบบ
โดยดำเนินกิจการในลักษณะกลุ่มบริษัท โดยมี บริษัท อาร์.เอส. โปรโมชั่น จำกัด (มหาชน)
เป็นบริษัทแม่ และถือหุ้นในบริษัทย่อยที่ทำธุรกิจต่างๆ กันออกไปในอุตสาหกรรมบันเทิง
ซึ่งล้วนแล้วแต่ส่งผลเกื้อหนุนซึ่งกันและกัน

ณ.วันที่ 31 ธันวาคม 2547 กลุ่มอาร์เอสมีบริษัทย่อยที่ประกอบธุรกิจบันเทิงด้านต่างๆ กันทั้งสิ้น 17
บริษัทซึ่งครอบคลุม ธุรกิจเพลง ธุรกิจสื่อ ธุรกิจผลิตภาพยนตร์ และงานรับจ้างผลิตต่างๆ
ไม่ว่าจะเป็น ละคร ภาพยนตร์โฆษณา และงานคอมพิวเตอร์กราฟฟิค

การดำเนินธุรกิจเพลงของกลุ่มอาร์เอสมีลักษณะครบวงจรซึ่งเริ่มต้นตั้งแต่กระบวนการผลิตและสร้างสรรค์งานเพลง
สร้างสรรค์การตลาด จัดจำหน่าย ส่งเสริมการขาย จัดเก็บลิขสิทธิ์
และการนำลิขสิทธิ์ไปหารายได้ในรูปแบบใหม่ๆ ซึ่งสินค้าเพลงของกลุ่ม
จะประกอบไปด้วยทั้งเพลงไทยสากล และเพลงไทยลูกทุ่ง ในขณะที่เพลงสากลนั้น บริษัทฯ
ไม่ได้เป็นผู้สร้างสรรค์งานเพลง
แต่ดำเนินการทางการตลาดและจัดจำหน่ายให้กับค่ายเพลงจากต่างประทศ

ในส่วนของธุรกิจสื่อนั้นกลุ่มอาร์เอสมีรายการโทรทัศน์ทั้งสิ้น 32 รายการ (ณ 31 ธันวาคม 2547)
ซึ่งครอบคลุมรายการแทบทุกประเภท เช่น วาไรตี้ทั่วไป รายการเกี่ยวกับเด็ก ผู้หญิงและครอบครัว
รวมถึง ละคร รายการกีฬา และรายการเพลงทั้งสตริงและลูกทุ่ง
ซึ่งรายการทั้งหมดออกอากาศทางสถานีโทรทัศน์ช่อง 3 ช่อง5 ช่อง7 และช่อง9

สำหรับสื่อวิทยุนั้น บริษัทฯ ดำเนินธุรกิจภายใต้บริษัทย่อย สกายไฮ เน็ตเวอร์ก
ซึ่งมีสถานีวิทยุภายใต้การบริหารทั้งสิ้น 3 สถานี คือ

1.  สถานีวิทยุทหารเรือ FM 88.5 MHz ภายใต้แบรนด์ 88.5 FM MAX

2.  สถานีวิทยุทหารเรือ FM 93.0 MHz ภายใต้แบรนด์ 93 COOL FM

3.  สถานีวิทยุทหารเรือ FM 106 MHz ภายใต้แบรนด์ 106 LIFE FM

ในส่วนของธุรกิจสื่อสิ่งพิมพ์นั้น บริษัทฯ ได้ผลิตนิตยสารสำหรับผู้หญิงออกสู่ตลาดในเดือนกุมภาพันธ์ ปี
2546 ในชื่อ “FRONT” ภายใต้สโลแกน”FRONT นำคุณให้นำหน้า”
อีกทั้งยังมีการผลิตพ็อคเกตบุคส์หลากหลายเนื้อหาออกสู่ตลาดในช่วงปี 2547 ภายใต้ชื่อสำนักพิมพ์
โพเอม่า บุคส์ โดยมีทั้งเรื่องแปล ชีวประวัติของบุคคลที่มีชื่อเสียง
และหนังสือภาพของศิลปินที่มีชื่อเสียง จำนวนทั้งสิ้น 20 เล่ม

สำหรับธุรกิจผลิตภาพยนตร์ และงานรับจ้างผลิตประเภทต่างๆ นั้น บริษัทฯ
มีภาพยนตร์ที่ออกฉายในโรงภาพยนตร์ทั้งสิ้น 5 เรื่องในปี 2547 ได้แก่ ปล้นนะยะ ปักษาวายุ ชู้
ทวารยังหวานอยู่ และ ซาไกยูไนเต็ด โดยมี ปล้นนะยะ เป็นภาพยนตร์ทำเงินสูงสุด คือประมาณ 50
ล้านบาทสำหรับการฉายในประเทศ และภาพยนตร์ที่ทำรายได้จากการขายสิทธิ์ต่างประเทศสูงสุดคือ
ปักษาวายุ

ในส่วนของการผลิตละครนั้น บริษัทฯ ดำเนินการผลิตละครทั้งสิ้น 8 เรื่อง ซึ่งได้ออกอากาศทางช่อง
3 และช่อง 7 ไปแล้ว 6 เรื่อง และจะออกอากาศในอนาคตอีก 2 เรื่อง
สำหรับภาพยนตร์โฆษณาและคอมพิวเตอร์ กราฟฟิคนั้น บริษัทฯ ดำเนินการผลิตผ่านบริษัทย่อย คือ
บริษัท ถ่ายสะดวก จำกัด และ บริษัท บลูแฟรี่ จำกัด ซึงยังมีปริมาณธุรกิจไม่สูงมากนัก
แต่เริ่มได้รับการยอมรับจากลูกค้าในฐานะผู้ผลิตผลงานคุณภาพ หลังจากที่เริ่มดำเนินธุรกิจมาได้ 3 ปี
และ 9 เดือน ตามลำดับ

ผลการดำเนินงานรวมของทั้งกลุ่มอาร์เอสตั้งแต่เดือนมกราคม ถึงธันวาคม 2547
แสดงรายได้รวมจากการประกอบธุรกิจจำนวน 2,377.9 ล้านบาท โดยมีสัดส่วนจากธุรกิจต่างๆ คือ

1.  ธุรกิจเพลงร้อยละ 60.8

2.  ธุรกิจสื่อร้อยละ 14.4

3.  ธุรกิจผลิตภาพยนตร์และงานรับจ้างผลิตอื่นๆ ร้อยละ 8.4 และ 13.7

4.  ธุรกิจอื่นๆ ร้อยละ 1.2

บริษัทฯ มีต้นทุนการผลิตทั้งสิ้น 1,878.8 ล้านบาท ค่าใช้จ่ายขายและบริหาร
(รวมค่าตอบแทนกรรมการ) 612.2 ล้านบาท และมีผลขาดทุนสุทธิจำนวน 131.7 ล้านบาท
คิดเป็นขาดทุนสุทธิต่อหุ้น (มูลค่าหุ้นที่ตราไว้หุ้นละ 5 บาท) เท่ากับ 0.94 บาทต่อหุ้น

ปัจจุบันบริษัทฯ มีทุนจดทะเบียนจำนวน 700 ล้านบาท แบ่งออกเป็นหุ้นสามัญจำนวน 140 ล้านหุ้น
มูลค่าที่ตราไว้หุ้นละ 5 บาท เป็นทุนชำระแล้วทั้งจำนวน